AGE บวกแรง 23% ตั้งเป้าปีนี้ยอดขายถ่านหินพุ่ง 5.5 ล้านตัน รับดีมานด์ลูกค้าฟื้น!
AGE บวกแรง 23% ตั้งเป้าปีนี้ยอดขายถ่านหินพุ่ง 5.5 ล้านตัน รับดีมานด์ลูกค้าฟื้น!
5 เม.ย. 2564

ผู้สื่อข่าวรายงานว่า บริษัท เอเชีย กรีน เอนเนอจี จำกัด (มหาชน) หรือ AGE ณ เวลา 11.09 น. อยู่ที่ระดับ 3.18 บาท บวก 0.60 บาท หรือ 23.26% ด้วยมูลค่าซื้อขาย 119.88 ล้านบาท ราคาหุ้นวิ่งแรงในรอบ 3 ปี 3 เดือน โดยเทียบตั้งแต่หุ้นยืนที่ระดับ 3.19 บาท เมื่อวันที่ 4 ม.ค.61

ด้านนายพนม ควรสถาพร ประธานกรรมการบริหาร บริษัท เอเชีย กรีน เอนเนอจี จำกัด (มหาชน) หรือ AGE เปิดเผยว่า บริษัทตั้งเป้ายอดขายถ่านหินปี 2564 (ปีนี้) อยู่ที่ 5.5 ล้านตัน เพิ่มขึ้นจากปีก่อนอยู่ที่ 4.5 ล้านตัน เนื่องจากพบว่าความต้องการใช้ถ่านหินเป็นเชื้อเพลิง โดยเฉพาะกลุ่มลูกค้าโรงงานอุตสาหกรรม และโรงไฟฟ้ายังคงเพิ่มขึ้นจากปีก่อน ซึ่งเป้ายอดขายถ่านหินในปีนี้ แบ่งเป็น ยอดขายในประเทศประมาณ 4 ล้านตัน และต่างประเทศอีก 1.5 ล้านตัน
ขณะที่ในส่วนของเป้ารายได้ปีนี้ บริษัทคาดว่าจะอยู่ที่ 1.1 หมื่นล้านบาท เพิ่มขึ้นจากปีก่อนที่มีรายได้จากการขายอยู่ที่ 7,549 ล้านบาท โดยแบ่งเป็นรายได้จากธุรกิจถ่านหินประมาณ 1 หมื่นล้านบาท และรายได้จากธุรกิจโลจิสติกส์แบบครบวงจรอีกประมาณ 1,000 ล้านบาท อย่างไรก็ตามในส่วนของธุรกิจโลจิกติกส์นั้น หากรวมการให้บริการในกลุ่มบริษัทด้วย และให้บริการนอกกลุ่ม คาดว่ารายได้ในส่วนนี้จะอยู่ที่ประมาณ 2,000 ล้านบาท เพิ่มขึ้นจากปีก่อนอยู่ที่ 1,400 ล้านบาท
สำหรับแนวโน้มธุรกิจถ่านหินในปีนี้ คาดว่าจะเติบโตจากปีก่อนเล็กน้อยตามการฟื้นตัวของเศรษฐกิจ แม้ว่าในปี 2563 จะเกิดสถานการณ์โควิด-19 แต่พบว่าบางประเทศปริมาณการใช้ไม่ได้ลดลง อาทิ เวียดนามที่ยังนำเข้าถ่านหินเพิ่มขึ้น หรือแม้แต่ประเทศไทย พบว่าความต้องการใช้ถ่านหินไม่ได้ลดลง เมื่อเทียบกับปี 2562 ขณะที่ราคาถ่านหินในปี 2564 คาดว่าจะยังทรงตัวในระดับสูง จากปัจจุบันอยู่ที่ 99 เหรียญสหรัฐต่อตัน ซึ่งเป็นราคาที่ค่อนข้างสูง เนื่องจากอุตสาหกรรมที่ฟื้นตัว ทำให้การใช้ถ่านหินฟื้นตัวตามไปด้วย โดยเฉพาะในส่วนของโรงงานปูนซีเมนต์ และโรงไฟฟ้า
ด้านแผนลงทุนของบริษัทในปี 2564 คาดว่าจะใช้เงินลงทุนประมาณ 280 ล้านบาท แบ่งเป็น เงินลงทุนในธุรกิจโลจิสติกส์ โดยมีแผนซื้อรถบรรทุกเพิ่มขึ้น ใช้เงินลงทุนประมาณ 200 ล้านบาท โดยเจาะตลาดกลุ่มลูกค้าอุตสาหกรรมหนักที่มีความต้องการใช้รถบรรทุกในการขนส่งสินค้าเพิ่มขึ้น และเงินลงทุนในการซื้อสิทธิในการเช่าท่าเรืออีกประมาณ 85 ล้านบาท
ส่วนรายได้จากธุรกิจพลังงาน ปัจจุบันมีบริษัทร่วมทุน ภายใต้บริษัท แอท เอนเนอจี โซลูชั่น จำกัด มีการดำเนินโครงการโรงไฟฟ้าโซลาร์ กำลังการผลิต 5 เมกะวัตต์ ซึ่งในปี 2563 บริษัทรับรู้รายได้ 9.2 ล้านบาท และในปีนี้จะรับรู้รายได้เต็มปี ขณะที่โครงการการขายไอน้ำ ปัจจุบันมี 2 โครงการ แบ่งเป็นโครงการขายไอน้ำให้กับลูกค้าในประเทศ 1 โครงการ คาดว่าจะสร้างเสร็จภายในไตรมาส 3/2564 และสามารถรับรู้รายได้ทันที และอีก 1 โครงการ เป็นการขายไอน้ำให้กับลูกค้าโรงงานอุตสาหกรรมในเวียดนาม คาดว่าจะเริ่มก่อสร้างได้ภายในปลายปีนี้ และเริ่มรับรู้รายได้ในปี 2565